Tre strake VM-titler for Martin
Da Martin krysset målstreken, jublet han ved å holde tre fingre i været. Han ble verdensmester på tempo også i 2011 og 2012. Onsdagens ritt i Firenze var en maktdemonstrasjon av 28-åringen. - Den første seieren i København for to år siden var den beste, men dette føles nesten like bra. Dette er sesongens høydepunkt, og det føles mer spesielt enn i fjor. Det gir god motivasjon for neste sesong, sa Martin. Tyskeren var i ledelsen fra første tråkk og vant 46 sekunder foran britiske Bradley Wiggins, som er regjerende OL-mester på tempo. Sveitsiske Fabian Cancellara tok bronsen.- Det var en klar seier, og det var bra at jeg ikke trengte å ta noen sjanser i de siste svingene. De siste fem kilometerne var som en feiring for meg, for jeg visste at jeg hadde en ledelse på rundt 40 sekunder, sa Martin. - Tony holdt et helt annet nivå, mente Wiggins. Cancellara var foran Wiggins i store deler av de 57 kilometerne, men tapte duellen om sølvet med noen få sekunder. Martin tok sitt annet gull i årets mesterskap. Han var også på Omega Pharma-laget som vant lagtemporittet søndag. Ingen nordmenn deltok i onsdagens temporitt.
Tony Martin var ustoppelig i onsdagens temporitt i sykkel-VM. Tyskeren tok sin tredje strake gullmedalje.